Σύμφωνα με τις διατάξεις του άρθρου 287, παράγραφοι 1 και 4 της ΣΛΕΕ, και των άρθρων 148, παράγραφος 1, και 162, παράγραφος 1, του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου, καθώς και των άρθρων 139 και 156 του κανονισμού (ΕΚ) αριθ. 215/2008 του Συμβουλίου, της 18ης Φεβρουαρίου 2008, για τον δημοσιονομικό κανονισμό που εφαρμόζεται στο 10ο Ευρωπαϊκό Ταμείο Ανάπτυξης,

το Ελεγκτικό Συνέδριο της Ευρωπαϊκής Ένωσης, κατά τη συνεδρίασή του της 5ης Σεπτεμβρίου 2013, ενέκρινε τις

ΕΤΗΣΙΕΣ ΕΚΘΕΣΕΙΣ ΤΟΥ

για το οικονομικό έτος 2012.

Οι εκθέσεις, συνoδευόμενες από τις απαντήσεις των οργάνων στις παρατηρήσεις τoυ Συνεδρίoυ, διαβιβάστηκαν στις αρμόδιες για τη χορήγηση απαλλαγής αρχές και στα λοιπά θεσμικά όργανα.

Τα Μέλη του Ελεγκτικού Συνεδρίου είναι:

Vítor Manuel da SILVA CALDEIRA (Πρόεδρος), David BOSTOCK, Ιωάννης ΣΑΡΜΑΣ, Igors LUDBORŽS, Jan KINŠT, Kersti KALJULAID, Karel PINXTEN, Michel CRETIN, Harald NOACK, Henri GRETHEN, Szabolcs FAZAKAS, Louis GALEA, Ladislav BALKO, Augustyn KUBIK, Milan Martin CVIKL, Rasa BUDBERGYTĖ, Λάζαρος Σ. ΛΑΖΑΡΟΥ, Gijs DE VRIES, Harald WÖGERBAUER, Hans Gustaf WESSBERG, Henrik OTBO, Pietro RUSSO, Ville ITÄLÄ, Kevin CARDIFF, Baudilio TOMÉ MUGURUZA, Iliana IVANOVA, George PUFAN, Neven MATES.

ΕΤΗΣΙΑ ΕΚΘΕΣΗ ΣΧΕΤΙΚΑ ΜΕ ΤΗΝ ΕΚΤΕΛΕΣΗ ΤΟΥ ΠΡΟΥΠΟΛΟΓΙΣΜΟΥ

2013/C 331/01

ΠΙΝΑΚΑΣ ΠΕΡΙΕΧΟΜΕΝΩΝ

Γενική εισαγωγή

Ο τρόπος προσέγγισης του ελέγχου του Συνεδρίου καθορίζεται στο εγχειρίδιο δημοσιονομικού ελέγχου και ελέγχου συμμόρφωσης (Financial and Compliance Audit Manual, FCAM). Το εγχειρίδιο αυτό είναι διαθέσιμο στον ιστότοπο του Συνεδρίου. Προκειμένου να σχεδιάζει τις ελεγκτικές εργασίες του και να καθορίζει την έκταση των ελεγκτικών δοκιμασιών επαλήθευσης, το Συνέδριο χρησιμοποιεί ένα μοντέλο διασφάλισης του ελέγχου. Αυτό συνίσταται στην εξέταση του κινδύνου εμφάνισης σφαλμάτων στις πράξεις (εγγενής κίνδυνος) και του κινδύνου τα συστήματα εποπτείας και ελέγχου να μην αποτρέπουν ή να μην εντοπίζουν και διορθώνουν τα σφάλματα αυτά (κίνδυνος των δικλίδων ελέγχου).

ΚΕΦΑΛΑΙΟ 6

Απασχόληση και κοινωνικές υποθέσεις

ΠΕΡΙΕΧΟΜΕΝΑ

Εισαγωγή

Ειδικά χαρακτηριστικά της ομάδας πολιτικής

Στόχοι της πολιτικής

Μέσα της πολιτικής

Κίνδυνοι για την κανονικότητα

Εμβέλεια και τρόπος προσέγγισης του ελέγχου

Κανονικότητα των πράξεων

Αποτελεσματικότητα των συστημάτων

Εξέταση δύο ελεγκτικών αρχών από το Συνέδριο

Αξιολόγηση της εποπτείας που ασκεί η Επιτροπή επί των ελεγκτικών αρχών

Εξέταση της ετήσιας έκθεσης δραστηριοτήτων της ΓΔ EMPL

Συμπέρασμα και συστάσεις

Συμπέρασμα για το οικονομικό έτος 2012

Συστάσεις

Παράρτημα 6.1 — Αποτελέσματα των δοκιμασιών στις οποίες υποβλήθηκαν οι πράξεις για την ομάδα πολιτικής «Απασχόληση και κοινωνικές υποθέσεις»

Παράρτημα 6.2 — Παρακολούθηση προγενέστερων συστάσεων για την ομάδα πολιτικής «Συνοχή, μεταφορές και ενέργεια»

ΠΑΡΑΤΗΡΗΣΕΙΣ ΤΟΥ ΣΥΝΕΔΡΙΟΥ ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ ΕΙΣΑΓΩΓΗ 6.1. Στο παρόν κεφάλαιο παρουσιάζεται η ειδική εκτίμηση του Συνεδρίου σχετικά με την ομάδα πολιτικής «Απασχόληση και κοινωνικές υποθέσεις». Στον πίνακα 6.1 παρατίθενται τα βασικά πληροφοριακά στοιχεία σχετικά με τις καλυπτόμενες δραστηριότητες και τις δαπάνες κατά το 2012. 6.2. Η πολιτική στον τομέα της απασχόλησης και των κοινωνικών υποθέσεων χρηματοδοτείται κυρίως μέσω του Ευρωπαϊκού Κοινωνικού Ταμείου (ΕΚΤ), το οποίο είναι ένα από τα ταμεία της πολιτικής συνοχής, από κοινού με το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ταμείο Συνοχής (ΤΣ), και διέπεται από τους ίδιους κανόνες. Πρόσθετες διατάξεις σχετικές με το ΕΚΤ προβλέπονται σε ειδικό κανονισμό (1). Όσον αφορά ζητήματα κοινά και για τα τρία ταμεία, το παρόν κεφάλαιο παραπέμπει στο κεφάλαιο 5. Πίνακας 6.1 — Απασχόληση και κοινωνικές υποθέσεις — Βασικά πληροφοριακά στοιχεία για το 2012 (σε εκατομμύρια ευρώ) Τομέας πολιτικής Περιγραφή Πληρωμές Μορφή διαχείρισης Απασχόληση και κοινωνικές υποθέσεις Ευρωπαϊκό Κοινωνικό Ταμείο 11 281 Επιμερισμένη Απασχόληση, κοινωνική αλληλεγγύη και ισότητα των φύλων 120 Άμεση κεντρική Διοικητικές δαπάνες 93 Άμεση κεντρική Ευρωπαϊκό Ταμείο Προσαρμογής στην Παγκοσμιοποίηση 83 Επιμερισμένη Εργασία στην Ευρώπη — Κοινωνικός διάλογος και κινητικότητα 64 Άμεση κεντρική Μηχανισμός προενταξιακής βοήθειας 58 Αποκεντρωμένη 11 699 Σύνολο πληρωμών για το οικονομικό έτος 11 699 – σύνολο διοικητικών δαπανών ( 17 ) 93 Σύνολο επιχειρησιακών δαπανών 11 606 – προπληρωμές ( 18 ) 146 + εκκαθαρίσεις προπληρωμών ( 18 ) 1 944 Σύνολο ελεγχθέντος πληθυσμού 13 404 Σύνολο αναλήψεων υποχρεώσεων για το οικονομικό έτος 11 782 Πηγή: προσωρινοί ενοποιημένοι λογαριασμοί της Ευρωπαϊκής Ένωσης για το οικονομικό έτος 2012. Ειδικά χαρακτηριστικά της ομάδας πολιτικής Στόχοι της πολιτικής 6.3. Η ομάδα πολιτικής «Απασχόληση και κοινωνικές υποθέσεις» υπάγεται στην πολιτική συνοχής της ΕΕ, στόχος της οποίας είναι η ενίσχυση της οικονομικής, κοινωνικής και εδαφικής συνοχής εντός της ΕΕ, μέσω της μείωσης της διαφοράς στο επίπεδο ανάπτυξης των διαφόρων περιφερειών. Συγκεκριμένα, οι κύριοι στόχοι της πολιτικής για την απασχόληση και της κοινωνικής πολιτικής της ΕΕ είναι η καταπολέμηση της ανεργίας, η ανάπτυξη των ανθρώπινων πόρων και η προώθηση της ένταξης στην αγορά εργασίας. Μέσα της πολιτικής 6.4. Το ΕΚΤ αποτελεί το κύριο μέσο υλοποίησης της πολιτικής για την απασχόληση και της κοινωνικής πολιτικής, μέσω του οποίου εκτελέστηκε περίπου το 97 % των δαπανών για τον εν λόγω τομέα πολιτικής το 2012. Τα ταμεία του ΕΚΤ χρηματοδοτούν επενδύσεις σε ανθρώπινο κεφάλαιο μέσω μέτρων επιμόρφωσης για τη βελτίωση της πρόσβασης στην απασχόληση, συμπεριλαμβανομένων μέτρων στήριξης ατόμων από μειονεκτούσες ομάδες στην εξεύρεση εργασίας και άλλων μέτρων στον τομέα της απασχόλησης (παραδείγματος χάριν επιδοτήσεις μισθού ή/και εισφορών κοινωνικής ασφάλισης για ανέργους). 6.5. Οι λοιπές δαπάνες στον εν λόγω τομέα πολιτικής λαμβάνουν τη μορφή επιδοτήσεων και επιχορηγήσεων προς οργανισμούς που υλοποιούν και συντονίζουν ενέργειες στον τομέα της κοινωνικής πολιτικής και της απασχόλησης. Στις ενέργειες αυτές περιλαμβάνεται η χρηματοδότηση που χορηγείται σε οργανισμούς της ΕΕ (2), στο Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) (3) και στον μηχανισμό προενταξιακής βοήθειας (ΜΠΒ) (4), καθώς και οι συνεισφορές σε χρηματοδοτικά μέσα όπως ο ευρωπαϊκός μηχανισμός μικροχρηματοδοτήσεων Progress (5). Διαχείριση και έλεγχος των δαπανών 6.6. Οι δαπάνες του ΕΚΤ τελούν υπό διαχείριση επιμεριζόμενη μεταξύ της Επιτροπής και των κρατών μελών. Το ΕΚΤ διέπεται από τα συστήματα διαχείρισης και ελέγχου για τις δαπάνες στον τομέα της Συνοχής συνολικά, όπως περιγράφεται στο κεφάλαιο 5 (βλέπε σημεία 5.9 έως 5.14). 6.7. Οι δαπάνες του ΕΤΠ εκτελούνται επίσης βάσει επιμερισμένης διαχείρισης. Για το ΕΤΠ, η αρμόδια για τον προϋπολογισμό αρχή αποφασίζει σχετικά με τις πιστώσεις και η Επιτροπή εξετάζει τις αιτήσεις χρηματοδότησης που υποβάλλουν τα κράτη μέλη και εγκρίνει τις πληρωμές. Ο ΜΠΒ εφαρμόζεται μέσω αποκεντρωμένης διαχείρισης, ενώ οι λοιπές δαπάνες στον τομέα της κοινωνικής πολιτικής και της πολιτικής για την απασχόληση αποτελούν αντικείμενο άμεσης κεντρικής διαχείρισης. Κίνδυνοι για την κανονικότητα 6.8. Οι κύριοι κίνδυνοι για τις δαπάνες στο πλαίσιο του ΕΚΤ συνδέονται με τον άυλο χαρακτήρα των επενδύσεων σε ανθρώπινο κεφάλαιο (όπως τα μαθήματα επιμόρφωσης), την ποικιλομορφία των συγχρηματοδοτούμενων δραστηριοτήτων και τη συμμετοχή στην υλοποίηση των έργων πολλών, συχνά μικρής κλίμακας, εταίρων. Οι παράγοντες αυτοί ευνοούν τη μη συμμόρφωση με τους κανόνες επιλεξιμότητας και τη νομοθεσία της ΕΕ ή/και των κρατών μελών, με αποτέλεσμα την αποδοχή μη επιλέξιμων δαπανών ή την εμφάνιση σφαλμάτων υπολογισμού που επηρεάζουν την ακρίβεια των δηλώσεων, χωρίς να εντοπίζονται στη συνέχεια από τα εφαρμοζόμενα συστήματα. 6.8. Η Επιτροπή έχει λάβει συγκεκριμένα μέτρα για τον μετριασμό των κινδύνων που έχουν καταγραφεί, τα οποία περιλαμβάνουν, ιδίως, προληπτικά και διορθωτικά μέτρα, όπως καθοδήγηση, επαγγελματική κατάρτιση, απλούστευση και αυστηρή πολιτική σχετικά με τις διακοπές και αναστολές πληρωμών, όπου απαιτείται. Η Επιτροπή αντιμετωπίζει επίσης αυτόν τον κίνδυνο προωθώντας ενεργά τη χρήση επιλογών απλουστευμένης απόδοσης δαπανών από τα κράτη μέλη (βλέπε τις απαντήσεις της Επιτροπής στα σημεία 6.22 – 6.25). Εμβέλεια και τρόπος προσέγγισης του ελέγχου 6.9. Ο συνολικός τρόπος προσέγγισης και η μεθοδολογία ελέγχου του Συνεδρίου περιγράφονται στο μέρος 2 του παραρτήματος 1.1 . Όσον αφορά τον έλεγχο της ομάδας πολιτικής «Απασχόληση και κοινωνικές υποθέσεις», επισημαίνονται ειδικότερα τα εξής: α) Ο έλεγχος συνίστατο στην εξέταση δείγματος 180 πράξεων (6), όπως ορίζεται στο σημείο 6 του παραρτήματος 1.1 . Το δείγμα επελέγη ώστε να είναι αντιπροσωπευτικό ολόκληρου του φάσματος των πράξεων στο πλαίσιο της ομάδας πολιτικής. Το 2012, το δείγμα πράξεων περιλάμβανε πληρωμές (ή εκκαθαρίσεις), πρώτον, σχετικά με έργα του ΕΚΤ στο πλαίσιο 21 επιχειρησιακών προγραμμάτων (ΕΠ) σε 15 κράτη μέλη (7), δεύτερον, σχετικά με τρεις οργανισμούς της ΕΕ και, τρίτον, σχετικά με άλλα έργα ή δράσεις που τελούν υπό την άμεση διαχείριση της Επιτροπής. β) Η αξιολόγηση των συστημάτων κάλυψε: i) δύο ελεγκτικές αρχές για την περίοδο προγραμματισμού 2007-2013, αρμόδιες για τη διαχείριση των δαπανών του ΕΚΤ (Ηνωμένο Βασίλειο (Αγγλία) και Σλοβακία), στο πλαίσιο της εξέτασης τεσσάρων συνολικά ελεγκτικών αρχών για τα τρία ταμεία της πολιτικής συνοχής (ΕΤΠΑ, ΤΣ και ΕΚΤ), όπως αναφέρεται στο κεφάλαιο 5 (βλέπε σημείο 5.25), ii) η εποπτεία που άσκησε η Επιτροπή επί των ελεγκτικών αρχών και, ειδικότερα, η αξιολόγηση από τη Γενική Διεύθυνση Απασχόλησης, Κοινωνικών Υποθέσεων και Ένταξης (ΓΔ EMPL) της αξιοπιστίας των πληροφοριών και των συμπερασμάτων που παρουσιάζονται στις ετήσιες εκθέσεις ελέγχου και τις ελεγκτικές γνώμες που καταρτίζουν οι ελεγκτικές αρχές, iii) η ετήσια έκθεση δραστηριοτήτων της ΓΔ EMPL. ΚΑΝΟΝΙΚΟΤΗΤΑ ΤΩΝ ΠΡΑΞΕΩΝ 6.10. Τα αποτελέσματα των δοκιμασιών στις οποίες υποβλήθηκαν οι πράξεις συνοψίζονται στο παράρτημα 6.1 . Από τις 180 πράξεις τις οποίες το Συνέδριο υπέβαλε σε έλεγχο, 63 (35 %) περιείχαν σφάλματα. Σύμφωνα με την εκτίμηση του Συνεδρίου, βάσει των σφαλμάτων που προσδιόρισε ποσοτικώς σε 31 πράξεις, το πιθανότερο ποσοστό σφάλματος είναι 3,2 % (8). 6.10. Η Επιτροπή παραπέμπει στην απάντησή της στο σημείο 1.12 στην οποία επεξηγεί τις συνέπειες του πολυετούς πλαισίου για την εφαρμογή των επιχειρησιακών προγραμμάτων. Χάρη στη λειτουργία του εσωτερικού της συστήματος ελέγχου, η Επιτροπή εφάρμοσε δημοσιονομικές διορθώσεις και ανακτήσεις ύψους 442 εκατ. ευρώ στον τομέα πολιτικής «Απασχόληση και κοινωνικές υποθέσεις» κατά το 2012 (βλέπε ιδίως την κατάσταση στη Ρουμανία που περιγράφεται στην απάντηση της Επιτροπής στο 6.39 α) και στο πλαίσιο 1.2). Η Επιτροπή σημειώνει τη μείωση της συχνότητας των σφαλμάτων που ανιχνεύθηκαν από το Ελεγκτικό Συνέδριο στον τομέα πολιτικής «Απασχόληση και κοινωνικές υποθέσεις» κατά το 2012 (35 %) σε σύγκριση με το 2011 (40 %). 6.11. Τα αποτελέσματα του ελέγχου του Συνεδρίου καταδεικνύουν αδυναμίες ιδίως σε σχέση με τους «πρωτοβάθμιους ελέγχους» των δαπανών, οι οποίοι αποσκοπούν στην πρόληψη, τον εντοπισμό και τη διόρθωση παρατυπιών, καθώς και στην επαλήθευση της πραγματικής υλοποίησης των έργων. Οι έλεγχοι αυτοί εμπίπτουν στην αρμοδιότητα των διαχειριστικών αρχών και των ενδιάμεσων φορέων στα κράτη μέλη. 6.11. Απαιτείται από τις διαχειριστικές αρχές να διενεργούν ελέγχους στα έγγραφα όλων των αιτήσεων που υποβάλλονται από τους δικαιούχους, πριν από την πιστοποίηση των δαπανών. Εντούτοις, οι επιτόπου επαληθεύσεις των πράξεων μπορούν να πραγματοποιούνται και σε μεταγενέστερο της υλοποίησης του έργου στάδιο, μεταξύ της πιστοποίησης και του κλεισίματος, γεγονός το οποίο εξηγεί τον λόγο για τον οποίο δεν κατέστη δυνατό να ανιχνευθεί μέρος των σφαλμάτων που περιλαμβάνονται στο δείγμα του Συνεδρίου από τα συστήματα διαχείρισης και ελέγχου των κρατών μελών. Ο αντίκτυπος των συστημάτων αυτών στη μείωση των ποσοστών σφάλματος εκδηλώνεται κατά κανόνα τα επόμενα έτη, αφού έχουν διενεργηθεί όλα τα επίπεδα ελέγχου. 6.12. Όπως και τα προηγούμενα έτη, το Συνέδριο φρονεί ότι, για το 67 % των πράξεων που περιείχαν σφάλματα (τόσο προσδιορίσιμα όσο και μη προσδιορίσιμα ποσοτικώς), οι αρχές των κρατών μελών διέθεταν επαρκή πληροφοριακά στοιχεία ώστε να εντοπίσουν και να διορθώσουν τουλάχιστον ένα ή περισσότερα από τα σφάλματα, προτού πιστοποιήσουν τις δαπάνες στην Επιτροπή. 6.12. Η Επιτροπή παρακολουθεί με μεγάλη προσοχή αυτές τις υποθέσεις για να διασφαλίσει την εφαρμογή κατάλληλων σχεδίων δράσης στα οικεία κράτη μέλη, κατά τρόπον ώστε να αποτρέπονται στο μέλλον σφάλματα πριν από την πιστοποίηση των δαπανών. Επιπλέον, η ΓΔ EMPL, έχοντας συνειδητοποιήσει το ζωτικό ρόλο των διαχειριστικών επαληθεύσεων και τη σημασία της βελτίωσής τους, απέστειλε τον Νοέμβριο του 2012 σημείωμα σε όλες τις διαχειριστικές αρχές εφιστώντας την προσοχή τους στην ανάγκη περαιτέρω ενίσχυσης της αξιοπιστίας και της πληρότητας των διαχειριστικών επαληθεύσεων και ανακοινώνοντας θεματικό έλεγχο των διαχειριστικών επαληθεύσεων, που θα διενεργηθεί το 2013 σε 7 επιλεγμένα επιχειρησιακά προγράμματα σε 6 κράτη μέλη. Αυτός ο θεματικός έλεγχος επί του παρόντος βρίσκεται υπό εξέλιξη. Μόλις ολοκληρωθεί, η Επιτροπή θα προετοιμάσει έκθεση ανασκόπησης που θα παραθέτει συνοπτικά τα αποτελέσματά του και τα αντληθέντα από αυτόν διδάγματα τα οποία και θα κοινοποιήσει σε όλα τα κράτη μέλη. 6.13. Τα περισσότερα από τα σφάλματα που διαπιστώθηκαν στον εν λόγω τομέα πολιτικής αφορούσαν μη επιλέξιμα έργα και μη επιλέξιμες δαπάνες, μη συμμόρφωση με τους κανόνες σύναψης δημόσιων συμβάσεων ή συμμετοχή μη επιλέξιμων συμμετεχόντων σε έργα συγχρηματοδοτούμενα από το ΕΚΤ. Μη επιλέξιμα έργα και μη επιλέξιμες δαπάνες 6.14. Το Συνέδριο διαπίστωσε μη επιλέξιμα έργα ή την απόδοση μη επιλέξιμων και λανθασμένα υπολογισθεισών δαπανών σε 20 πράξεις, ήτοι στο 11 % των 180 ελεγχθεισών πράξεων. Από τις πράξεις αυτές, 17 αφορούσαν έργα του ΕΚΤ. Τα σφάλματα αυτού του είδους αντιστοιχούν στο 65 % του συνόλου των προσδιορίσιμων ποσοτικώς σφαλμάτων και στο 72 % περίπου του εκτιμώμενου ποσοστού σφάλματος για την εν λόγω ομάδα πολιτικής (βλέπε πλαίσιο 6.1). 6.14. Τα σφάλματα που εντοπίστηκαν από το Ελεγκτικό Συνέδριο στη Ρουμανία αποτελούν ουσιώδες μέρος του συνολικού ποσοστού σφάλματος στον τομέα πολιτικής «Απασχόληση και κοινωνικές υποθέσεις». Παρόμοια σφάλματα είχαν προηγουμένως εντοπιστεί από την Επιτροπή. Ως εκ τούτου, κατά τη διάρκεια του 2012 η Επιτροπή εφάρμοσε κατ’ αποκοπή δημοσιονομική διόρθωση ύψους 25 % σε επίπεδο επιχειρησιακού προγράμματος. Βλέπε απάντηση στο σημείο 6.39 α) και στο πλαίσιο 1.2. Πλαίσιο 6.1 — Παραδείγματα μη επιλέξιμων έργων και δαπανών α) Δικαιούχος μη επιλέξιμος για χρηματοδότηση από το ΕΚΤ: Σύμφωνα με τη ρουμανική νομοθεσία, οι πάροχοι επαγγελματικής επιμόρφωσης πρέπει να διαθέτουν σχετική άδεια. Ένα έργο που αποσκοπούσε στην ένταξη μη ενεργών γυναικών από αγροτικές περιοχές στην αγορά εργασίας υλοποιήθηκε από δικαιούχο ο οποίος δεν διέθετε τέτοια άδεια. Επομένως το δηλωθέν ποσό ήταν στο σύνολό του μη επιλέξιμο. β) Λανθασμένος υπολογισμός δαπανών προσωπικού: Ένα έργο που συγχρηματοδότησε άμεσα η Επιτροπή αποσκοπούσε στην ενίσχυση του συντονισμού των συνδικαλιστικών ενώσεων των ευρωπαϊκών συμβουλίων εργαζομένων. Το Συνέδριο διαπίστωσε σφάλματα υπολογισμού των δαπανών προσωπικού που αντιστοιχούσαν στο 3,2 % του ελεγχθέντος ποσού. γ) Λανθασμένη κατανομή των γενικών εξόδων: Σύμφωνα με τους κανόνες επιλεξιμότητας της ΕΕ (9) τα γενικά έξοδα «καταλογίζονται στην πράξη […] κατ' αναλογία, σύμφωνα με δίκαιη και δεόντως αιτιολογημένη μέθοδο κατανομής». Στην Ισπανία, τα γενικά έξοδα σε σχέση με ένα έργο επιμόρφωσης κατανεμήθηκαν βάσει μιας μεθόδου που δεν πληρούσε αυτές τις απαιτήσεις. Το Συνέδριο θεωρεί ότι δηλώθηκαν γενικά έξοδα καθ’ υπέρβαση των πραγματικών, σε ποσοστό 2,3 % του ελεγχθέντος ποσού. Παραβάσεις των κανόνων σύναψης δημόσιων συμβάσεων 6.15. Μολονότι το ποσοστό των πράξεων που πραγματοποιούνται στο πλαίσιο των διαδικασιών σύναψης δημόσιων συμβάσεων είναι χαμηλότερο για την ομάδα πολιτικής «Απασχόληση και κοινωνικές υποθέσεις» σε σχέση με την ομάδα πολιτικής «Περιφερειακή πολιτική, ενέργεια και μεταφορές», το Συνέδριο διαπίστωσε παραβάσεις των κανόνων της ΕΕ ή/και των εθνικών κανόνων που αφορούν τη σύναψη δημόσιων συμβάσεων σε 24 από τις 180 πράξεις που ελέγχθηκαν. Σοβαρές παραλείψεις συμμόρφωσης με τους εν λόγω κανόνες διαπιστώθηκαν σε εννέα περιπτώσεις, ήτοι στο 5 % των πράξεων που ελέγχθηκαν, και οδήγησαν σε ποσοτικώς προσδιορίσιμα σφάλματα. Τα σφάλματα αυτά αντιστοιχούν στο 29 % του συνόλου των προσδιορίσιμων ποσοτικώς σφαλμάτων και στο 26 % περίπου του εκτιμώμενου ποσοστού σφάλματος στον εν λόγω τομέα πολιτικής. 6.15. Η Επιτροπή εφαρμόζει αναλογικές κατ’ αποκοπή διορθώσεις στην πολιτική συνοχής, με βάση τις κατευθυντήριες γραμμές της COCOF, προστατεύοντας με τον τρόπο αυτόν τον προϋπολογισμό της ΕΕ λαμβανομένων υπόψη της αρχής της αναλογικότητας και της φύσης και της βαρύτητας των παρατυπιών που εντοπίστηκαν. Αυτές οι κατ’ αποκοπή διορθώσεις εφαρμόζονται από την Επιτροπή και από τις εθνικές αρχές όταν επιβάλλουν δημοσιονομικές διορθώσεις για παραβάσεις των κανόνων ανάθεσης δημοσίων συμβάσεων, μεταξύ άλλων όταν δίνουν συνέχεια σε όλα τα σφάλματα που αναφέρθηκαν από το Ελεγκτικό Συνέδριο σχετικά με τις δημόσιες συμβάσεις. 6.16. Στο σύνολο των περιπτώσεων, τα διακυβευόμενα ποσά υπολείπονταν του κατώτατου ορίου από το οποίο εφαρμόζονται άμεσα οι κανόνες σύναψης δημόσιων συμβάσεων της ΕΕ (10). Συνεπώς, οι παραβάσεις αφορούσαν τους εθνικούς κανόνες (βλέπε πλαίσιο 6.2). 6.16. Η Επιτροπή θα δώσει συνέχεια σε όλα τα σφάλματα που αναφέρθηκαν από το Ελεγκτικό Συνέδριο και θα εφαρμόσει δημοσιονομικές διορθώσεις, όταν αυτό είναι αναγκαίο και νομικά εφικτό. Η Επιτροπή παρατηρεί ότι, σε ορισμένες υποθέσεις, οι εθνικοί ή περιφερειακοί κανόνες οι οποίοι εφαρμόζονται σε δαπάνες που χρηματοδοτούνται από το ΕΚΤ είναι περισσότερο απαιτητικοί από αυτούς που προβλέπονται στην εθνική νομοθεσία για παρόμοιες δαπάνες που χρηματοδοτούνται σε εθνικό επίπεδο. Επομένως, αυτές οι πρόσθετες απαιτήσεις μπορούν να εκληφθούν ως παράδειγμα συσσώρευσης πολύπλοκων ρυθμιστικών διατάξεων (gold plating), που συνεπάγονται περιττό διοικητικό φόρτο και πολύπλοκους κανόνες για τις δαπάνες που χρηματοδοτούνται από το ΕΚΤ. Πλαίσιο 6.2 — Παραδείγματα παραβάσεων των κανόνων σύναψης δημόσιων συμβάσεων α) Σύμβαση ανατεθείσα με λανθασμένο τρόπο: Στην Ιταλία, ένας δικαιούχος διοργάνωσε διαδικασία σύναψης σύμβασης για μια σχολική εκδρομή με σκοπό την παροχή υπηρεσιών οργάνωσης ταξιδιών και εκπαιδευτικών υπηρεσιών. Ο δικαιούχος δημοσίευσε την προκήρυξη του διαγωνισμού μόνον στον πίνακα ανακοινώσεων του σχολείου και όχι σε περιφερειακή εφημερίδα, όπως προβλέπει η εθνική νομοθεσία. Επιπλέον, η προθεσμία που ορίστηκε για την υποβολή των προσφορών ήταν μόλις τρεις εργάσιμες ημέρες. Οι παράγοντες αυτοί περιόρισαν τον ανταγωνισμό και την πρόσβαση δυνητικών προσφερόντων. Ως αποτέλεσμα, το ποσό της σύμβασης θεωρείται στο σύνολό του μη επιλέξιμο. Το ποσό αυτό αντιστοιχούσε στο 84,9 % των δαπανών που ελέγχθηκαν σε σχέση με την εν λόγω δήλωση δαπανών. Το έργο αυτό αποτελούσε τμήμα δήλωσης σε σχέση με την οποία πραγματοποιήθηκε επιστροφή δαπανών όταν η Επιτροπή επανέλαβε τις πληρωμές σε σχέση με το ΕΠ, έπειτα από διακοπή την οποία είχε επιβάλει η ΓΔ EMPL. Αντίστοιχες περιπτώσεις συμβάσεων που ανατέθηκαν με λανθασμένο τρόπο διαπιστώθηκαν και σε ένα έργο στο πλαίσιο του ΕΚΤ στη Ρουμανία. β) Παράνομη απευθείας ανάθεση σύμβασης: Σε ένα έργο του ΕΚΤ στην Εσθονία, μια σύμβαση παροχής λογιστικών υπηρεσιών ανατέθηκε χωρίς να προηγηθεί πρόσκληση υποβολής προσφορών, κατά παράβαση των εθνικών κανόνων σύναψης δημόσιων συμβάσεων. Το σφάλμα αντιστοιχεί στο 1,5 % του ελεγχθέντος ποσού. Παρεμφερείς διαπιστώσεις έγιναν και σε έργα του ΕΚΤ στη Γαλλία. Μη επιλέξιμοι συμμετέχοντες 6.17. Το Συνέδριο διαπίστωσε, στις περιπτώσεις δύο από τις 180 πράξεις που ελέγχθηκαν, ότι ορισμένοι συμμετέχοντες σε χρηματοδοτούμενες από το ΕΚΤ ειδικές δράσεις δεν πληρούσαν τα κριτήρια επιλεξιμότητας, με αποτέλεσμα προσδιορίσιμα ποσοτικώς σφάλματα. Οι περιπτώσεις αυτές αντιστοιχούν στο 6 % του συνόλου των ποσοτικώς προσδιορίσιμων σφαλμάτων και στο 2 % περίπου του εκτιμώμενου ποσοστού σφάλματος για την εν λόγω ομάδα πολιτικής (βλέπε πλαίσιο 6.3). 6.17. Η Επιτροπή θα δώσει συνέχεια σε όλες τις υποθέσεις που εντοπίστηκαν από το Ελεγκτικό Συνέδριο για να εφαρμόσει τις αναγκαίες δημοσιονομικές διορθώσεις. Ωστόσο, οι απαιτήσεις που αναφέρονται στο παράδειγμα του πλαισίου 6.3 αποτελούν άλλη περίπτωση συσσώρευσης πολύπλοκων ρυθμιστικών διατάξεων, διότι επιβάλλονται πλήρως από τους εθνικούς κανόνες εκλεξιμότητας, χωρίς να λαμβάνεται υπόψη ότι μια τέτοια μακρά περίοδος διατήρησης συχνά δεν είναι εφικτή. Σε αυτή τη συγκεκριμένη υπόθεση, και σύμφωνα με τις συστάσεις της Επιτροπής, οι απαιτήσεις και η διαχείριση των ενισχύσεων για την απασχόληση βελτιώθηκαν σε μεγάλο βαθμό το 2012. Πλαίσιο 6.3 — Παραδείγματα μη επιλέξιμων συμμετεχόντων Μη επιλέξιμοι συμμετέχοντες: Στο πλαίσιο του ΕΚΤ, επιχορηγήθηκαν ισπανικές εταιρείες που προσέλαβαν ανέργους. Μία από τις προϋποθέσεις επιλεξιμότητας ήταν η διατήρηση από τους εργοδότες του νεοπροσληφθέντος προσωπικού για ελάχιστο διάστημα τριών ή, σε ορισμένες περιπτώσεις, έως και πέντε ετών. Η προϋπόθεση αυτή δεν τηρήθηκε στις περιπτώσεις 12 ατόμων. Οι δαπάνες που δηλώθηκαν σε σχέση με τους μη επιλέξιμους υποψηφίους αντιστοιχούσαν στο 39,2 % του ελεγχθέντος ποσού. Παρεμφερείς διαπιστώσεις έγιναν και σε ένα έργο του ΕΚΤ στην Ιταλία. Πολυάριθμες περιπτώσεις μη τήρησης διαδικαστικών απαιτήσεων 6.18. Το σύνολο σχεδόν των μη προσδιορίσιμων ποσοτικώς σφαλμάτων που διαπίστωσε το Συνέδριο αφορούσε διάφορες περιπτώσεις κατά τις οποίες οι διαχειριστικές αρχές και οι δικαιούχοι δεν τήρησαν τις διαδικαστικές απαιτήσεις που προβλέπονται για τη διαχείριση και την υλοποίηση έργων του ΕΚΤ. Το Συνέδριο θεωρεί οκτώ από τις περιπτώσεις αυτές σοβαρά ζητήματα μη συμμόρφωσης. Στο πλαίσιο 6.4 παρουσιάζονται παραδείγματα των κύριων κατηγοριών μη προσδιορίσιμων ποσοτικώς σφαλμάτων. 6.18. Η Επιτροπή θα δώσει συνέχεια σε όλα τα σφάλματα που αναφέρθηκαν από το Συνέδριο και θα μεριμνήσει για τη λήψη διορθωτικών μέτρων. Πλαίσιο 6.4 — Παραδείγματα περιπτώσεων μη τήρησης διαδικαστικών απαιτήσεων α) Σημαντική τροποποίηση του αντικειμένου και των στόχων έργου, χωρίς τροποποίηση της συμφωνίας επιχορήγησης: Ένα έργο του ΕΚΤ στη Σλοβακία συγχρηματοδότησε μέτρα επιμόρφωσης σε δύο συγκεκριμένους δήμους. Το Συνέδριο διαπίστωσε ότι μεγάλο μέρος των εν λόγω μέτρων παρασχέθηκε σε εργαζομένους σε σχολείο δευτεροβάθμιας εκπαίδευσης τρίτου δήμου, σε άλλη περιφέρεια. Μολονότι ο δικαιούχος έλαβε την γραπτή έγκριση του ενδιάμεσου φορέα, για την πραγματοποίηση αλλαγής αυτού του είδους απαιτείται τροποποίηση της συμφωνίας επιχορήγησης, κάτι που δεν έγινε. β) Καθυστερημένη αποστολή ή μη αποστολή της ανακοίνωσης των αποτελεσμάτων ανάθεσης της σύμβασης: Σύμφωνα με τους κανόνες σύναψης δημόσιων συμβάσεων, οι αναθέτουσες αρχές πρέπει να αποστέλλουν ανακοίνωση με τα αποτελέσματα της σχετικής διαδικασίας το αργότερο 48 ημέρες μετά την ανάθεση της σύμβασης. Το Συνέδριο διαπίστωσε τρεις περιπτώσεις στην Ελλάδα κατά τις οποίες ο κανόνας αυτός δεν τηρήθηκε. Παρεμφερείς διαπιστώσεις έγιναν και σε έργα του ΕΚΤ στο Ηνωμένο Βασίλειο. γ) Λανθασμένη χρήση των κανόνων για τις κρατικές ενισχύσεις: Στην Πορτογαλία, ένα έργο του ΕΚΤ παρείχε στήριξη σε ΜΜΕ, επιδοτώντας το κόστος προσωπικού για ανέργους που προσλαμβάνονταν ως ασκούμενοι για διάστημα 12 μηνών. Ενισχύσεις αυτού του είδους θα ήταν αποδεκτές εφόσον υλοποιούνταν ως ενισχύσεις «de minimis» ή βάσει απαλλασσόμενου καθεστώτος ενίσχυσης. Ωστόσο, το κράτος μέλος δεν χρησιμοποίησε καμία από τις δύο αυτές δυνατότητες. Παρεμφερείς διαπιστώσεις έγιναν και σε σχέση με ένα έργο του ΕΚΤ στη Γερμανία. Ο αντίκτυπος της χρήσης επιλογών απλουστευμένης απόδοσης δαπανών 6.19. Σε προηγούμενες ετήσιες εκθέσεις του, το Συνέδριο συνέστησε στην Επιτροπή να επεκτείνει τη χρήση της καταβολής κατ’ αποκοπή ποσών ή της χρήσης ενιαίων συντελεστών αντί της απόδοσης των «πραγματικών δαπανών», προκειμένου να μειωθεί η πιθανότητα σφάλματος, καθώς και το διοικητικό βάρος για τους υπεύθυνους των έργων (11). 6.19. Η Επιτροπή έχει καταβάλει ενεργείς προσπάθειες από την εισαγωγή των επιλογών απλουστευμένης απόδοσης δαπανών για να επεκτείνει σταδιακά τη χρήση τους και θεωρεί ότι οι προσπάθειες αυτές έχουν ήδη οδηγήσει σε θετικά αποτελέσματα. Η Επιτροπή θα συνεχίσει να προωθεί ενεργά τη χρήση επιλογών απλουστευμένης απόδοσης δαπανών. 6.20. Το 2009, ο νομοθέτης διεύρυνε τον αριθμό των επιλογών της απλουστευμένης απόδοσης δαπανών (12). Έκτοτε, δίδεται η δυνατότητα δήλωσης των δαπανών για έργα ή πράξεις που εκτελούνται απευθείας με τη μορφή επιχορηγήσεων, εφαρμόζοντας τα εξής: — ενιαίο συντελεστή για τις έμμεσες δαπάνες έως το 20 % των άμεσων δαπανών μιας ενέργειας, — δαπάνες βάσει ενιαίου συντελεστή, που υπολογίζονται με την εφαρμογή τυποποιημένων κλιμάκων μοναδιαίου κόστους, ή — κατ’ αποκοπή ποσά ύψους έως 50 000 ευρώ για το σύνολο ή τμήμα των δαπανών μιας ενέργειας. 6.21. Βάσει των αποτελεσμάτων μιας έρευνας, η Επιτροπή εκτιμά ότι περίπου το 60 % των επιχειρησιακών προγραμμάτων στο πλαίσιο του ΕΚΤ χρησιμοποίησε τουλάχιστον μία από τις τρεις επιλογές απλουστευμένης απόδοσης δαπανών για τη δήλωση τμήματος των δαπανών που επιστράφηκαν το 2012. 6.22. Στο δείγμα του Συνεδρίου, για 43 πράξεις σε 12 επί συνόλου 21 ΕΠ, οι δηλώσεις δαπανών περιλάμβαναν επιλογές απλουστευμένης απόδοσης δαπανών. Στις περιπτώσεις 24 πράξεων, είχε γίνει υπολογισμός δαπανών βάσει ενιαίου συντελεστή με την εφαρμογή τυποποιημένων κλιμάκων μοναδιαίου κόστους και στην περίπτωση 15 πράξεων είχαν εφαρμοστεί ενιαίοι συντελεστές για τις έμμεσες δαπάνες. Λιγότερο συχνή ήταν η χρήση κατ’ αποκοπή ποσών (τέσσερις πράξεις). 6.22. Η Επιτροπή θεωρεί ότι η παρατήρηση του Ελεγκτικού Συνεδρίου επιβεβαιώνει τον αντίκτυπο των συνεχών προσπαθειών της προκειμένου να ενθαρρύνει τα κράτη μέλη για να εφαρμόσουν αποτελεσματικά τις επιλογές απλουστευμένης απόδοσης δαπανών από την αρχή της τρέχουσας περιόδου προγραμματισμού, οι οποίες ενισχύθηκαν σημαντικά μέσω των ειδικών σεμιναρίων απλούστευσης που διενεργήθηκαν από το 2011 και μετά και στα οποία συμμετείχαν μέχρι σήμερα 17 κράτη μέλη. 6.23. Το Συνέδριο δεν εντόπισε σφάλματα (τόσο προσδιορίσιμα όσο και μη προσδιορίσιμα ποσοτικώς) σχετικά με τη συγκεκριμένη χρήση επιλογών απλουστευμένης απόδοσης των δαπανών. Συνεπώς, τα έργα των οποίων οι δαπάνες δηλώνονται με τη χρήση επιλογών απλουστευμένης απόδοσης δαπανών είναι λιγότερο επιρρεπή σε σφάλματα. Επομένως, η διεύρυνση της χρήσης επιλογών απλουστευμένης απόδοσης δαπανών θα είχε προφανώς θετικό αντίκτυπο στο επίπεδο σφάλματος. 6.23. Η Επιτροπή εκφράζει την ικανοποίησή της για το γεγονός ότι το ελεγκτικό έργο του Ελεγκτικού Συνεδρίου επιβεβαιώνει τον θετικό αντίκτυπο των επιλογών απλουστευμένης απόδοσης δαπανών στην αποτελεσματική μείωση των σφαλμάτων. Εκτός από τη μείωση του διοικητικού φόρτου των δικαιούχων, ιδίως των μικρότερων όπως συχνά συμβαίνει για το ΕΚΤ, ένας από τους κύριους λόγους για την εφαρμογή επιλογών απλουστευμένης απόδοσης δαπανών είναι η περαιτέρω μείωση του ποσοστού σφάλματος στον τομέα πολιτικής «Απασχόληση και κοινωνικές υποθέσεις». 6.24. Ένας από τους κύριους φραγμούς στη χρήση επιλογών απλουστευμένης απόδοσης δαπανών από τις διαχειριστικές αρχές και τους ενδιάμεσους φορείς είναι ο φόβος του καθορισμού συντελεστών, οι οποίοι δεν θα πληρούν τις απαιτήσεις του άρθρου 11, παράγραφος 3, του κανονισμού (ΕΚ) αριθ. 1081/2006 (13), το οποίο προβλέπει ότι οι συντελεστές «πρέπει να ορίζονται εκ των προτέρων βάσει έντιμου, αμερόληπτου και επαληθεύσιμου υπολογισμού». Η Επιτροπή έχει εκδώσει κατευθυντήριες οδηγίες για την ερμηνεία των απαιτήσεων αυτών (14). Οι εν λόγω κατευθυντήριες οδηγίες είναι σαφείς και παρέχουν διαφωτιστικά παραδείγματα και, από κοινού με την ενεργή προώθηση των επιλογών απλουστευμένης απόδοσης δαπανών και με συστηματική εκ των προτέρων έγκριση από πλευράς της Επιτροπής των υπολογιζόμενων ενιαίων συντελεστών, αναμένεται να οδηγήσουν σε διεύρυνση της χρήσης τους από διαχειριστικές αρχές και ενδιάμεσους φορείς. Αυτό αποκτά ιδιαίτερη σημασία στο πλαίσιο του τρέχοντος σταδίου προπαρασκευής της προσεχούς περιόδου προγραμματισμού 2014-2020. 6.24. Η Επιτροπή εκφράζει την ικανοποίησή της για την παρατήρηση του Ελεγκτικού Συνεδρίου και για τη στήριξή του ως προς τη χρήση επιλογών απλουστευμένης απόδοσης δαπανών. Η Επιτροπή θεωρεί τη στήριξη αυτή ως ενθάρρυνση για την εφαρμογή του φιλόδοξου σχεδίου δράσης της για την απλούστευση, που περιλαμβάνει τη διεξαγωγή σεμιναρίων απλούστευσης στα περισσότερα κράτη μέλη έως τα τέλη του 2013. Η επανάληψη των πληρωμών στο πλαίσιο προβληματικών επιχειρησιακών προγραμμάτων είχε ως συνέπεια αύξηση του πληθυσμού σε κίνδυνο το 2012 6.25. Το 2012, η Επιτροπή επανέλαβε τις πληρωμές στο πλαίσιο αρκετών ΕΠ που είχαν προηγουμένως διακοπεί ή ανασταλεί. Μολονότι τα συστήματα είχαν ενδεχομένως βελτιωθεί και είχαν πραγματοποιηθεί δημοσιονομικές διορθώσεις σε συνέχεια των ελέγχων που διενήργησε η ΓΔ EMPL, ορισμένες δηλώσεις σε σχέση με τις οποίες οι πληρωμές είχαν διακοπεί μπορεί να αποτελέσουν αντικείμενο πλήρους εξόφλησης μετά την επανάληψη των πληρωμών. Αυτό συνεπάγεται τον κίνδυνο στις εν λόγω δηλώσεις να περιλαμβάνονται έργα με μη επιλέξιμες δαπάνες που είχαν προηγουμένως οδηγήσει στη διακοπή ή την αναστολή (βλέπε παράδειγμα α) στο πλαίσιο 6.2). 6.25. Η αυστηρή πολιτική της Επιτροπής για τις διακοπές και αναστολές πληρωμών μετριάζει τον κίνδυνο για τον κοινοτικό προϋπολογισμό με την παύση των πληρωμών αμέσως μόλις εντοπίζονται σημαντικές αδυναμίες, συχνά μέσω του δικού της ελεγκτικού έργου. Πριν επαναλάβει τις ενδιάμεσες πληρωμές, η Επιτροπή απαιτεί την αποτελεσματική εφαρμογή των αναγκαίων δημοσιονομικών διορθώσεων και του συμφωνηθέντος σχεδίου δράσης για να προλάβει την εκ νέου εμφάνιση των αδυναμιών αυτών στο μέλλον. Η Επιτροπή θα δώσει συνέχεια στη συγκεκριμένη υπόθεση που εντοπίστηκε από το Ελεγκτικό Συνέδριο ώστε να εφαρμόσει οποιεσδήποτε απαιτούμενες πρόσθετες δημοσιονομικές διορθώσεις. Σφάλματα που διαπιστώθηκαν σε επιχειρησιακά προγράμματα που έχουν κλείσει 6.26. Το δείγμα του Συνεδρίου περιλάμβανε 16 πράξεις με τελικές πληρωμές για το κλείσιμο δύο ΕΠ της περιόδου 2000-2006. Το Συνέδριο εντόπισε ποσοτικώς προσδιορίσιμα σφάλματα σε πέντε πράξεις για ένα πρόγραμμα το οποίο έκλεισε χωρίς δημοσιονομική διόρθωση (15). 6.26. Όπως φαίνεται στην έκθεση ανασκόπησης για τις δημοσιονομικές διορθώσεις που εφαρμόστηκαν κατά την περίοδο προγραμματισμού 2000-2006, η οποία υποβλήθηκε στο Ευρωπαϊκό Κοινοβούλιο στις 23 Απριλίου 2013, η ΓΔ EMPL έχει υιοθετήσει συνετή προσέγγιση ως προς το κλείσιμο, όπως αντικατοπτρίζεται από το γεγονός ότι κατά την ημερομηνία της έκθεσης ανασκόπησης, η διαδικασία κλεισίματος συνεχιζόταν ακόμα για 61 προγράμματα του ΕΚΤ και 5 έλεγχοι κλεισίματος ήταν ακόμα προγραμματισμένοι για το 2013. Από την έκθεση ανασκόπησης φαίνεται ότι, λαμβανομένων υπόψη των δημοσιονομικών διορθώσεων που έχουν ήδη εφαρμοστεί και των πρόσθετων που θα προκύψουν από το κλείσιμο των υπόλοιπων 61 προγραμμάτων του ΕΚΤ, το συνολικό ποσό των δημοσιονομικών διορθώσεων που έχουν εφαρμοστεί για τα προγράμματα του ΕΚΤ υπολογίζεται σε 2,4 δισ. ευρώ. Λαμβανομένων υπόψη των προαναφερομένων, η Επιτροπή καταγράφει τα 5 συγκεκριμένα σφάλματα που εντοπίστηκαν από το Ελεγκτικό Συνέδριο σε ένα κλειστό επιχειρησιακό πρόγραμμα και θα εφαρμόσει τις αναγκαίες πρόσθετες διορθώσεις. 6.27. Το γεγονός αυτό επιβεβαιώνει τα συμπεράσματα του ελέγχου των συστημάτων κλεισίματος που περιλαμβάνονται στην ετήσια έκθεση του προηγούμενου έτους (16), ότι η υποβολή μη αξιόπιστων εγγράφων μπορεί να οδηγήσει στην απόδοση παράτυπων δαπανών εκτός εάν η Επιτροπή προβεί στις απαραίτητες διορθωτικές ενέργειες κατά τα μεταγενέστερα στάδια. 6.27. Η Επιτροπή συμφωνεί ότι το κλείσιμο της περιόδου 2000-2006 αποτελεί μια πολύπλοκη διαδικασία και συνεπάγεται ορισμένους κινδύνους που απορρέουν από τα μερικές φορές μη πλήρως αξιόπιστα έγγραφα για το κλείσιμο που παρέχουν τα κράτη μέλη για μερικά συγκεκριμένα επιχειρησιακά προγράμματα. Ως εκ τούτου, η ΓΔ EMPL θέσπισε τα αναγκαία μέτρα για να μετριάσει τους εν λόγω κινδύνους, μεταξύ άλλων σημαντικές δημοσιονομικές διορθώσεις και 5 ελέγχους κλεισίματος που είναι προγραμματισμένοι για το 2013 (βλέπε επίσης απάντηση στο σημείο 6.26). Θα πρέπει επίσης να σημειωθεί ότι, ακόμα και μετά το κλείσιμο, η Επιτροπή μπορεί ακόμα να εφαρμόσει δημοσιονομικές διορθώσεις, αν προκύψουν νέα πραγματικά περιστατικά, όπως αυτά που εντοπίστηκαν από το Ελεγκτικό Συνέδριο. Η Επιτροπή μολονότι αναγνωρίζει τους ανωτέρω κινδύνους, υπογραμμίζει ότι η διαδικασία κλεισίματος για την περίοδο 2000-2006 βρίσκεται ακόμα υπό εξέλιξη. ΑΠΟΤΕΛΕΣΜΑΤΙΚΟΤΗΤΑ ΤΩΝ ΣΥΣΤΗΜΑΤΩΝ Εξέταση δύο ελεγκτικών αρχών από το Συνέδριο 6.28. Τα αποτελέσματα της εξέτασης από το Συνέδριο των συστημάτων εποπτείας και ελέγχου για τέσσερις ελεγκτικές αρχές, αρμόδιες για το ΕΤΠΑ, το ΤΣ και το ΕΚΤ, συνοψίζονται στο παράρτημα 5.2 . 6.28. Η Επιτροπή σημειώνει ότι οι ελεγκτικές αρχές διαδραματίζουν κεντρικό ρόλο στο πλαίσιο της διαδικασίας διασφάλισης αξιοπιστίας, ήδη από την έναρξη της περιόδου προγραμματισμού και τη συγκρότηση των σχετικών συστημάτων. Ακολούθως, οι αρχές αυτές υποβάλλουν ετησίως στην Επιτροπή ελεγκτική γνωμοδότηση σχετικά με τη λειτουργία των συστημάτων διαχείρισης και ελέγχου, με βάση τους ελέγχους που διενεργούν επί των συστημάτων διαχείρισης και ελέγχου, καθώς και επί δειγμάτων πράξεων, που διεξάγονται κατά κανόνα, σύμφωνα με στρατηγική ελέγχου. Για τον λόγο αυτό, η Επιτροπή συνεργάζεται στενά και συντονίζει το έργο της με τις εν λόγω αρχές και έχει αρχίσει, ήδη από το 2009, να εξετάζει τις μεθόδους που εφαρμόζουν και τα αποτελέσματα των ελέγχων. Η διαδικασία αυτή έχει συμβάλει στην ανάπτυξη ικανοτήτων με την παροχή συμβουλών, καθοδήγησης και συστάσεων στις ελεγκτικές αρχές. Ο κανονισμός παρέχει στην Επιτροπή τη δυνατότητα να βασίζει την αξιοπιστία της στο έργο μιας ελεγκτικής αρχής, εφόσον συντρέχουν ορισμένες προϋποθέσεις (άρθρο 73). 6.29. Το Συνέδριο αξιολόγησε τις εργασίες δύο ελεγκτικών αρχών σε δύο κράτη μέλη (της αγγλικής ελεγκτικής αρχής στο Ηνωμένο Βασίλειο και της ελεγκτικής αρχής της Σλοβακίας) στο πλαίσιο της εξέτασης που πραγματοποίησε σχετικά με τέσσερις ελεγκτικές αρχές συνολικά, οι οποίες καλύπτουν το ΕΤΠΑ, το ΤΣ και το ΕΚΤ. Για τις δύο ελεγκτικές αρχές που υποβλήθηκαν σε έλεγχο, η εξέταση των εργασιών τους και η επανεκτέλεση των ελέγχων πράξεών τους επικεντρώθηκαν στις δαπάνες του ΕΚΤ. 6.29 και 6.30. Στα τέλη του 2012, η ΓΔ EMPL διενήργησε ελέγχους με στόχο την αξιολόγηση του έργου 84 ελεγκτικών αρχών του ΕΚΤ, περιλαμβανομένων των ελεγκτικών αρχών του Ηνωμένου Βασιλείου και της Σλοβακίας. Η αξιολόγηση της ίδιας της Επιτροπής για αυτές τις ελεγκτικές αρχές είναι θετική. 6.30. Μολονότι η σλοβακική ελεγκτική αρχή κρίνεται αποτελεσματική, η αγγλική αρχή του Ηνωμένου Βασιλείου κρίνεται μερικώς αποτελεσματική όσον αφορά τη συμμόρφωση με βασικές κανονιστικές απαιτήσεις και τη διασφάλιση της κανονικότητας των πράξεων. Η εμβέλεια και τα συγκεκριμένα αποτελέσματα του ελέγχου του Συνεδρίου που αφορά τις ελεγκτικές αρχές για τα τρία ταμεία (ΕΤΠΑ, ΤΣ και ΕΚΤ) παρουσιάζονται στο κεφάλαιο 5 (σημεία 5.46 έως 5.49). Αξιολόγηση της εποπτείας που ασκεί η Επιτροπή επί των ελεγκτικών αρχών 6.31. Τα αποτελέσματα της επισκόπησης του Συνεδρίου όσον αφορά την εποπτεία που ασκεί η Επιτροπή επί των ελεγκτικών αρχών παρουσιάζονται στο κεφάλαιο 5 (βλέπε σημεία 5.50 έως 5.52). 6.32. Η Επιτροπή υπολογίζει τα ποσοστά σφάλματος ανά ΕΠ βάσει των ετήσιων εκθέσεων ελέγχου που διαβιβάζουν οι ελεγκτικές αρχές. Η ΓΔ EMPL προσάρμοσε ή έκρινε αναξιόπιστο το ποσοστό σφάλματος που αναφέρεται σε 31 από τις 117 ετήσιες εκθέσεις ελέγχου του 2012 (42 επί συνόλου 117 ετήσιων εκθέσεων ελέγχου το 2011). 6.32. Η Επιτροπή πριν να επικυρώσει τα ποσοστά που αναφέρονται από τις ελεγκτικές αρχές, χρησιμοποιεί όλες τις ελεγκτικές διαδικασίες που διαθέτει όταν προκύψουν αμφιβολίες ως προς την ακρίβεια και/ή την αξιοπιστία των αναφερόμενων ποσοστών σφάλματος: γραπτές και προφορικές ερωτήσεις στις ελεγκτικές αρχές, αποστολές διερεύνησης και/ή ανάλυση πρόσθετων πληροφοριών από τις ελεγκτικές αρχές, συμπεριλαμβανομένων επιμέρους αποτελεσμάτων ελέγχου, εάν απαιτείται. Με βάση αυτές τις πληροφορίες, τα ποσοστά σφάλματος που αναφέρθηκαν στις ετήσιες εκθέσεις ελέγχου προσαρμόστηκαν σε 18 επιχειρησιακά προγράμματα του ΕΚΤ (15,4 %). Περαιτέρω, τα αναφερθέντα ποσοστά σφάλματος για 13 επιχειρησιακά προγράμματα του ΕΚΤ (11,1 %) θεωρήθηκαν μη αξιόπιστα και επομένως αντικαταστάθηκαν με κατ’ αποκοπή ποσοστά από την Επιτροπή. 6.33. Σε όλες τις περιπτώσεις στις οποίες η Επιτροπή εντόπισε συγκεκριμένες αδυναμίες ως αποτέλεσμα των ερευνών της σε κράτη μέλη, οι εθνικές αρχές ενημερώθηκαν σχετικά με τις αναγκαίες διορθωτικές ενέργειες. Το Συνέδριο εντόπισε ορισμένες ασυνέπειες στην ανάλυση των ετήσιων εκθέσεων ελέγχου από την Επιτροπή. Η Επιτροπή δεν εντόπισε και δεν διόρθωσε ορισμένες αδυναμίες των ελεγκτικών αρχών όσον αφορά τον υπολογισμό του ποσοστού σφάλματος. Ωστόσο, τα εν λόγω προβλήματα δεν θέτουν υπό αμφισβήτηση τον αριθμό και τον αντίκτυπο των επιφυλάξεων που διατύπωσε η ΓΔ EMPL το 2012. 6.33. Η Επιτροπή θεωρεί ότι έχει θεσπίσει ενδελεχή εποπτική διαδικασία για να διασφαλίσει τη συνολική αξιοπιστία των ετήσιων εκθέσεων ελέγχου για τη δική της διαδικασία αξιοπιστίας και για να στηρίξει τον καθορισμό και την ποσοτικοποίηση των επιφυλάξεων που διατύπωσε στην ετήσια έκθεση δραστηριοτήτων της [βλέπε απάντηση στο σημείο 6.40 α)]. Εξέταση της ετήσιας έκθεσης δραστηριοτήτων της ΓΔ EMPL 6.34. Το Συνέδριο εξέτασε την ετήσια έκθεση δραστηριοτήτων για το 2012, καθώς και τη συνοδευτική δήλωση του Γενικού Διευθυντή της ΓΔ Απασχόλησης, Κοινωνικών Υποθέσεων και Ένταξης. Ιδίως, όσον αφορά την κανονικότητα των πληρωμών που εγκρίθηκαν κατά το 2012, το Συνέδριο: α) αξιολόγησε τις επιφυλάξεις που διατυπώθηκαν στην ετήσια έκθεση δραστηριοτήτων· β) εξέτασε τη συνέπεια και την ακρίβεια του υπολογισμού, εκ μέρους της Επιτροπής, του ύψους των «ποσών σε κίνδυνο». 6.35. Η ΓΔ EMPL εκτιμά ότι το συνολικό ποσοστό σφάλματος για τις ενδιάμεσες πληρωμές του 2012 στο πλαίσιο της περιόδου προγραμματισμού 2007-2013 κυμαίνεται μεταξύ 2,3 % και 3,2 %. Το 30 % περίπου των πληρωμών περιείχε ουσιώδη σφάλματα (ποσοστό μεγαλύτερο από ή ίσο με το όριο σημαντικότητας του 2 % που όρισε η Επιτροπή). 6.35. Η Επιτροπή θεωρεί ότι το γεγονός πως για 3 συνεχόμενα έτη το εκτιμώμενο ποσοστό σφάλματος της Επιτροπής, όπως κοινοποιείται στην ετήσια έκθεση δραστηριοτήτων της ΓΔ EMPL, ευθυγραμμίζεται με το πιθανότερο ποσοστό σφάλματος του Ελεγκτικού Συνεδρίου επιβεβαιώνει την εγκυρότητα και την αξιοπιστία της προσέγγισής της [βλέπε απάντηση στο σημείο 6.40 α)]. Επιπλέον, τα αποτελέσματα αυτά δείχνουν ότι η Επιτροπή έχει θεσπίσει ορθή διαδικασία για την εποπτεία των πληροφοριών που παρέχουν οι ελεγκτικές αρχές στις ετήσιες εκθέσεις ελέγχου τους. Στην ετήσια έκθεση δραστηριοτήτων της Επιτροπής για το 2012 (σελίδα 37) αναφέρεται ότι από τις ενδιάμεσες πληρωμές της για το 2012 μόνο το 19,7 % καταβλήθηκε σε επιχειρησιακά προγράμματα με ποσοστό σφάλματος αναφερόμενο στις ετήσιες εκθέσεις ελέγχου του 2013, οι οποίες υποβλήθηκαν τον Δεκέμβριο του 2012, μεταξύ 2 % και 5 % και μόνο το 9,8 % σε επιχειρησιακά προγράμματα με αναφερόμενο ποσοστό σφάλματος μεγαλύτερο από 5 %. Το γεγονός αυτό αντικατοπτρίζει σαφώς την αυστηρή πολιτική διακοπών και αναστολών που εφαρμόζει συστηματικά η ΓΔ EMPL ενώ για τα επιχειρησιακά προγράμματα με σωρευτικά ποσοστά σφάλματος (κατά τη διάρκεια όλης της περιόδου από το 2007) μεγαλύτερα του 2 %, η Επιτροπή έχει επιβάλει αντίστοιχη δημοσιονομική διόρθωση ή έχει εφαρμόσει διακοπές μέχρι να πραγματοποιηθεί η εν λόγω διόρθωση. 6.36. Η ετήσια έκθεση δραστηριοτήτων της ΓΔ EMPL περιλαμβάνει επιφύλαξη σχετικά με τις πληρωμές που πραγματοποιήθηκαν για την περίοδο προγραμματισμού 2007-2013, όσον αφορά ποσό ύψους 68 εκατομμυρίων ευρώ που καλύπτει 27 από τα 117 επιχειρησιακά προγράμματα, καθώς και μία επιφύλαξη, χωρίς δημοσιονομική επίπτωση, που καλύπτει 12 επιχειρησιακά προγράμματα της περιόδου προγραμματισμού 2000-2006. 6.37. Το 2011, η ΓΔ EMPL χρησιμοποίησε τον υπολογισμό του αθροιστικού δημοσιονομικού κινδύνου για την περίοδο προγραμματισμού 2007-2013 για ΕΠ με επικυρωμένα ποσοστά σφάλματος μεταξύ 2 % και 5 %, προκειμένου να αποφασίσει εάν ένα επιχειρησιακό πρόγραμμα έπρεπε να αποτελέσει αντικείμενο επιφύλαξης. Το 2012 η ΓΔ EMPL επέκτεινε την εφαρμογή της μεθοδολογίας αυτής στα είκοσι ΕΠ με επικυρωμένα ποσοστά σφάλματος άνω του 5 %. Μολονότι ο αθροιστικός δημοσιονομικός κίνδυνος που υπολόγισε η Επιτροπή υπολειπόταν του 2 % για 13 ΕΠ, οκτώ εξ αυτών περιλήφθηκαν στην επιφύλαξη κατ’ εφαρμογή της αρχής της σύνεσης. Για τα υπόλοιπα πέντε ΕΠ δεν διατυπώθηκε επιφύλαξη. Μόνον σε μία από τις πέντε αυτές περιπτώσεις η ετήσια έκθεση δραστηριοτήτων για το 2012 αποκάλυψε τους λόγους για τους οποίους δεν διατυπώθηκε επιφύλαξη. Το Συνέδριο θεωρεί ότι η Επιτροπή έπρεπε να είχε κοινοποιήσει αντίστοιχα πληροφοριακά στοιχεία και για τα άλλα τέσσερα ΕΠ. 6.37. Σύμφωνα με τις πάγιες οδηγίες ης Επιτροπής για την ετήσια έκθεση δραστηριοτήτων του 2012 απαιτείται (πολιτικοποιημένη) επιφύλαξη μόνο εάν ο σωρευτικός δημοσιονομικός κίνδυνος είναι μεγαλύτερος του 2 %, πράγμα που δεν συνέβαινε σε κανένα από τα 5 επιχειρησιακά προγράμματα που αναφέρθηκαν από το Ελεγκτικό Συνέδριο, δεδομένου ότι οι αναγκαίες δημοσιονομικές διορθώσεις είχαν ήδη εφαρμοστεί μέχρι το χρόνο έκδοσης της ετήσια έκθεσης δραστηριοτήτων. Επιπλέον, θεσπίστηκαν τα κατάλληλα σχέδια δράσης για να αποφευχθεί η εκ νέου εμφάνιση των ζητημάτων αυτών στα εν λόγω 5 επιχειρησιακά προγράμματα. Η Επιτροπή καταγράφει την παρατήρηση του Ελεγκτικού Συνεδρίου προκειμένου να παράσχει πιο λεπτομερείς πληροφορίες σχετικά με το θέμα αυτό στις μελλοντικές ετήσιες εκθέσεις δραστηριοτήτων. 6.38. Το κεφάλαιο 1 περιέχει πληροφοριακά στοιχεία σχετικά με την αντιμετώπιση των δημοσιονομικών διορθώσεων (βλέπε σημεία 1.19 έως 1.37). 6.38. Η Επιτροπή έχει λάβει όλα τα αναγκαία μέτρα που αναφέρονται στη Συνθήκη και προβλέπονται στους κανονισμούς για την προστασία του προϋπολογισμού της ΕΕ. Η Επιτροπή σημειώνει ότι, παρόλο που κατέβαλε κάθε δυνατή προσπάθεια και ενήργησε συμμορφούμενη πλήρως με τους ισχύοντες κανονισμούς εντός του ίδιου οικονομικού έτους που ελέγχθηκε από το Ελεγκτικό Συνέδριο, η κατ’ αποκοπή διόρθωση ύψους 25 % που εφαρμόστηκε στη Ρουμανία δεν έχει ληφθεί υπόψη στον καθορισμού του ποσοστού σφάλματος για το 2012. Βλέπε απαντήσεις στο σημεία 6.39 α) και στο πλαίσιο 1.2. ΣΥΜΠΕΡΑΣΜΑ ΚΑΙ ΣΥΣΤΑΣΕΙΣ Συμπέρασμα για το οικονομικό έτος 2012 6.39. Για την ομάδα πολιτικής «Απασχόληση και κοινωνικές υποθέσεις», 6.39. α) βάσει των δοκιμασιών στις οποίες υποβλήθηκαν οι πράξεις προκύπτει ότι το πιθανότερο ποσοστό σφάλματος που περιέχει ο σχετικός πληθυσμός είναι 3,2 % και α) Η Επιτροπή έχει θεσπίσει μια ενδελεχή διαδικασία για να στηρίξει την αξιοπιστία που δίδεται στην ετήσια έκθεση δραστηριοτήτων. Η Επιτροπή θεωρεί ότι το γεγονός πως για 3 συνεχόμενα έτη το εκτιμώμενο ποσοστό σφάλματος της Επιτροπής, όπως κοινοποιείται στην ετήσια έκθεση δραστηριοτήτων της ΓΔ EMPL, ευθυγραμμίζεται με το πιθανότερο ποσοστό σφάλματος του Ελεγκτικού Συνεδρίου επιβεβαιώνει την εγκυρότητα και την αξιοπιστία της προσέγγισής της. Για το 2012, το εκτιμώμενο ποσοστό σφάλματος της ΓΔ EMPL στη δική της ετήσια έκθεση δραστηριοτήτων κυμαινόταν μεταξύ του 2,3 % και του 3,2 %. Η Επιτροπή επισημαίνει ότι τα σφάλματα σε ένα μόνο επιχειρησιακό πρόγραμμα στη Ρουμανία αντιπροσωπεύουν ουσιώδες μέρος του πιθανότερου σφάλματος που καθορίστηκε από το Ελεγκτικό Συνέδριο. Η Επιτροπή τονίζει ότι τον Δεκέμβριο του 2012 εφάρμοσε κατ’ αποκοπή διόρθωση ύψους 25 % σε όλες τις δαπάνες που πιστοποιήθηκαν από τις ρουμανικές αρχές στο πλαίσιο αυτού του επιχειρησιακού προγράμματος. Η Επιτροπή σημειώνει ότι, παρόλο που κατέβαλε κάθε δυνατή προσπάθεια και ενήργησε συμμορφούμενη πλήρως με τους ισχύοντες κανονισμούς για την προστασία του προϋπολογισμού της ΕΕ εντός του ίδιου οικονομικού έτους που ελέγχθηκε από το Ελεγκτικό Συνέδριο, η προαναφερόμενη κατ’ αποκοπή διόρθωση δεν έχει ληφθεί υπόψη στον καθορισμού του ποσοστού σφάλματος για το 2012. Βλέπε απάντηση στο πλαίσιο 1.2. β) τα συστήματα εποπτείας και ελέγχου που εξετάστηκαν είναι μερικώς αποτελεσματικά όσον αφορά τη διασφάλιση της κανονικότητας των πράξεων για την περίοδο προγραμματισμού 2007-2013. β) Η Επιτροπή θεωρεί ότι έχει θεσπίσει ενδελεχή εποπτική διαδικασία για να διασφαλίσει τη συνολική αξιοπιστία του έργου των ελεγκτικών αρχών για τη δική της αξιοπιστία. Με βάση την αξιολόγηση της, η Επιτροπή τονίζει ότι η αποτελεσματικότητα και η συμμόρφωση των ελεγκτικών αρχών με τις απαιτήσεις μπορεί να ποικίλλει. Σύμφωνα με το άρθρο 73 του κανονισμού (ΕΚ) αριθ. 1083/2006 η Επιτροπή, από τον Ιούνιο του 2012, βασίζεται επίσημα στο έργο των 9 ελεγκτικών αρχών για το ΕΚΤ (για 10 επιχειρησιακά προγράμματα). Η Επιτροπή θα συνεχίσει να επανεξετάζει το έργο των ελεγκτικών αρχών. 6.40. Από το σύνολο των αποδεικτικών στοιχείων ελέγχου συνάγεται ότι οι δαπάνες που έγιναν δεκτές περιέχουν σημαντικό επίπεδο σφάλματος. 6.40. Η Επιτροπή έχει λάβει συγκεκριμένα μέτρα για τον μετριασμό των κινδύνων που έχουν καταγραφεί, τα οποία περιλαμβάνουν, ιδίως, προληπτικά και διορθωτικά μέτρα, όπως καθοδήγηση, επαγγελματική κατάρτιση, απλούστευση και αυστηρή πολιτική σχετικά με τις διακοπές και αναστολές πληρωμών, καθώς και με τις δημοσιονομικές διορθώσεις. Συστάσεις 6.41. Το αποτέλεσμα της επισκόπησης του Συνεδρίου όσον αφορά τη συνέχεια που δόθηκε στις συστάσεις οι οποίες διατυπώθηκαν σε προγενέστερες ετήσιες εκθέσεις του παρουσιάζεται στο παράρτημα 6.2 . Στις ετήσιες εκθέσεις του για τα οικονομικά έτη 2009 και 2010, το Συνέδριο διατύπωσε 10 συστάσεις που αφορούν τους τομείς της συνοχής, των μεταφορών και της ενέργειας. Επί του συνόλου των εν λόγω συστάσεων, μία είναι άνευ αντικειμένου πλέον. Η Επιτροπή εφάρμοσε πλήρως μία σύσταση, πέντε έχουν εφαρμοστεί ως προς τις περισσότερες πτυχές, μία ως προς ορισμένες πτυχές και μία δεν έχει εφαρμοστεί. Σε μία περίπτωση δεν κατέστη δυνατό να συγκεντρωθούν επαρκή αποδεικτικά στοιχεία σχετικά με τις πραγματοποιηθείσες ενέργειες. 6.41. Με βάση τη δική της αξιολόγηση, η Επιτροπή θεωρεί ότι από τις δέκα συστάσεις για το 2009 και το 2010, θα πρέπει να θεωρηθεί ότι δύο εφαρμόστηκαν πλήρως και ότι πέντε εφαρμόστηκαν ως προς τις περισσότερες πτυχές τους. Η Επιτροπή θεωρεί τις υπόλοιπες τρεις συστάσεις «άνευ αντικειμένου». 6.42. Σε συνέχεια της επισκόπησης αυτής, καθώς και των διαπιστώσεων και συμπερασμάτων του για το 2012, το Συνέδριο συνιστά στην Επιτροπή τα εξής: 6.42. — Σύσταση 1: να αντιμετωπίσει τις αδυναμίες των «πρωτοβάθμιων ελέγχων» τους οποίους διενεργούν διαχειριστικές αρχές και ενδιάμεσοι φορείς, μέσω ειδικού υλικού καθοδήγησης και, όπου ενδείκνυται, μέσω μέτρων επιμόρφωσης. Η Επιτροπή συμφωνεί με τη σημασία των «πρωτοβάθμιων» ελέγχων που διενεργούνται από τα κράτη μέλη και συμμερίζεται την άποψη ότι αυτοί οι έλεγχοι θα πρέπει να ενισχυθούν περισσότερο. Επομένως, έχει δώσει κατευθυντήριες γραμμές στα κράτη μέλη για τον τρόπο με τον οποίο οι διαχειριστικές αρχές θα πρέπει να καθορίζουν και να εκτελούν τους διαχειριστικούς ελέγχους τους. Επιπλέον, το 2009, η Επιτροπή ανέπτυξε πλήρεις κατευθυντήριες γραμμές για τους πρωτοβάθμιους ελέγχους και εργαλείο επαναξιολόγησης για τις διαχειριστικές αρχές. Το 2011, η Επιτροπή διαβίβασε στις αρχές ελέγχου, για τον έλεγχο των διαχειριστικών επαληθεύσεων, καταλόγους ελέγχου που μπορούν να χρησιμοποιηθούν από τις διαχειριστικές αρχές ως σημείο αναφοράς. Εκτός από τις ανωτέρω ενέργειες, η ΓΔ EMPL, έχοντας συνειδητοποιήσει το ζωτικό ρόλο των διαχειριστικών επαληθεύσεων, απέστειλε τον Νοέμβριο του 2012 σημείωμα σε όλες τις διαχειριστικές αρχές εφιστώντας την προσοχή τους στην ανάγκη περαιτέρω ενίσχυσης της αξιοπιστίας και της πληρότητας των διαχειριστικών επαληθεύσεων και ανακοινώνοντας θεματικό έλεγχο των διαχειριστικών επαληθεύσεων, που θα διενεργηθεί το 2013 σε 7 επιλεγμένα επιχειρησιακά προγράμματα σε 6 κράτη μέλη. Αυτός ο θεματικός έλεγχος επί του παρόντος βρίσκεται υπό εξέλιξη. Μόλις ολοκληρωθεί, η Επιτροπή θα προετοιμάσει έκθεση ανασκόπησης που θα παραθέτει συνοπτικά τα αποτελέσματά του και τα αντληθέντα από αυτόν διδάγματα τα οποία και θα κοινοποιήσει σε όλα τα κράτη μέλη. — Σύσταση 2: να διενεργήσει, βάσει της εμπειρίας που απέκτησε κατά την περίοδο προγραμματισμού 2007-2013, αξιολόγηση της εφαρμογής των εθνικών κανόνων επιλεξιμότητας για τον εντοπισμό των τομέων στους οποίους απαιτούνται ενδεχομένως περαιτέρω απλουστεύσεις, καθώς και για την εξάλειψη αδικαιολόγητα πολύπλοκων κανόνων. Η Επιτροπή συμφωνεί πλήρως με την ανάγκη περαιτέρω απλούστευσης των εθνικών κανόνων εκλεξιμότητας και την εξάλειψη αδικαιολόγητα πολύπλοκων κανόνων, οι οποίοι έχουν επιβλαβείς επιπτώσεις στον φόρτο των δικαιούχων και την αύξηση του ποσοστού σφάλματος. Η Επιτροπή τονίζει ότι παρόλο που η συστημένη αξιολόγηση όλων των εθνικών κανόνων εκλεξιμότητας δεν είναι εφικτή, οποιεσδήποτε εντοπισθείσες περιπτώσεις συσσώρευσης πολύπλοκων ρυθμιστικών διατάξεων αντιμετωπίστηκαν από κοινού με τα ενδιαφερόμενα κράτη μέλη (βλέπε απάντηση στο σημείο 6.18). Η Επιτροπή έχει αναλάβει την υποχρέωση να υποβάλει έκθεση στη αρμόδια για την απαλλαγή αρχή σχετικά με τη συσσώρευση πολύπλοκων ρυθμιστικών διατάξεων στα επιχειρησιακά προγράμματα του ΕΚΤ τον Οκτώβριο του 2013. Επίσης, η Επιτροπή θα συνεχίσει να ενθαρρύνει και να στηρίζει τις εθνικές αρχές στις προσπάθειές τους για απλούστευση. Η ΓΔ EMPL έχει διοργανώσει μια σειρά σεμιναρίων κατά την περίοδο 2011-2013 για να στηρίξει τις διαχειριστικές αρχές σε αυτές τις προσπάθειές τους (βλέπε επίσης την απάντηση της Επιτροπής στη σύσταση 3). — Σύσταση 3: να προωθήσει την επέκταση της χρήσης επιλογών απλουστευμένης απόδοσης δαπανών προκειμένου να μειωθεί ο κίνδυνος σφάλματος στις δηλώσεις δαπανών, καθώς και το διοικητικό βάρος για τους δικαιούχους. Οι εφαρμοζόμενοι στο πλαίσιο των επιλογών απλουστευμένης απόδοσης δαπανών ενιαίοι συντελεστές πρέπει να εγκρίνονται/επικυρώνονται συστηματικά εκ των προτέρων από την Επιτροπή, προκειμένου να διασφαλίζεται ότι πληρούν τις κανονιστικές απαιτήσεις (έντιμος, αμερόληπτος και επαληθεύσιμος υπολογισμός). Η Επιτροπή συμφωνεί με το Ελεγκτικό Συνέδριο για τη σημασία της αποτελεσματικής εφαρμογής επιλογών απλουστευμένης απόδοσης δαπανών σε όλα τα κράτη μέλη. Αυτός είναι ο λόγος για τον οποίο, η Επιτροπή εκτός από την εισαγωγή επιλογών απλουστευμένης απόδοσης δαπανών στο τρέχον κανονιστικό πλαίσιο, προώθησε πολύ ενεργά την αποτελεσματική εφαρμογή τους στην περίοδο προγραμματισμού 2007-2013, περιλαμβανομένων σεμιναρίων απλούστευσης στα οποία συμμετείχαν 17 κράτη μέλη. Το γεγονός ότι, επί του παρόντος, το 60 % των επιχειρησιακών προγραμμάτων του ΕΚΤ ήδη χρησιμοποιούν τουλάχιστον μία από αυτές τις επιλογές καταδεικνύει την σε λογικά πλαίσια επιτυχία στο θέμα αυτό. Για την περίοδο προγραμματισμού 2014-2020, οι επιλογές απλουστευμένης απόδοσης δαπανών ενισχύονται περισσότερο, και περιλαμβάνουν, μεταξύ άλλων, τη δυνατότητα χρήσης κατ’ αποκοπή συντελεστών που προβλέπονται ήδη στους κανονισμούς. — Σύσταση 4: να επιδιώξει τη βελτίωση των εργασιών των ελεγκτικών αρχών, καθώς και της ποιότητας και της αξιοπιστίας των πληροφοριών που περιέχονται στις ετήσιες εκθέσεις ελέγχου και τις ελεγκτικές γνώμες. Η Επιτροπή συμφωνεί με τη σημασία του ζητήματος αυτού. Το έργο των ελεγκτικών αρχών όπως αντικατοπτρίζεται στις ετήσιες εκθέσεις ελέγχου είναι ένα από τα κύρια στοιχεία στα οποία βασίζει τη αξιοπιστία της. Το 2011 παρασχέθηκε στις ελεγκτικές αρχές περαιτέρω καθοδήγηση σχετικά με τη μεταχείριση των σφαλμάτων και το 2012 διοργανώθηκαν πολυάριθμα σεμινάρια από την Επιτροπή για την περαιτέρω βελτίωση της μεθοδολογίας για τους δειγματοληπτικούς ελέγχους που χρησιμοποιείται για την εκπόνηση των ετήσιων εκθέσεων ελέγχου.

(1) Κανονισμός (ΕΚ) αριθ. 1081/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για το Ευρωπαϊκό Κοινωνικό Ταμείο και την κατάργηση του κανονισμού (ΕΚ) αριθ. 1784/1999 (ΕΕ L 210 της 31.7.2006, σ. 12).

(2) Το Ευρωπαϊκό Ινστιτούτο για την Ισότητα των Φύλων, το Ευρωπαϊκό Ίδρυμα για τη Βελτίωση των Συνθηκών Διαβιώσεως και Εργασίας, και ο Ευρωπαϊκός Οργανισμός για την Ασφάλεια και την Υγεία στην Εργασία.

(3) Το ΕΤΠ στηρίζει εργαζομένους που απολύονται στην ΕΕ ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου και λόγω της χρηματοπιστωτικής και οικονομικής κρίσης.

(4) Ο δημοσιονομικός τομέας πολιτικής «Απασχόληση και κοινωνικές υποθέσεις» περιλαμβάνει μόνον πληρωμές για τη συνιστώσα ανάπτυξης ανθρώπινων πόρων του ΜΠΒ. Μεταξύ άλλων, ο ΜΠΒ παρέχει στήριξη σε υποψήφιες προς ένταξη χώρες, προκειμένου να προετοιμαστούν για την εφαρμογή και τη διαχείριση του ΕΚΤ.

(5) Ο ευρωπαϊκός μηχανισμός μικροχρηματοδοτήσεων Progress, που τέθηκε σε εφαρμογή το 2010, αυξάνει τη διαθεσιμότητα μικροπιστώσεων —ήτοι δανείων κάτω των 25 000 ευρώ— για τη δημιουργία ή την ανάπτυξη μιας μικρής επιχείρησης. Το χρηματοδοτικό κονδύλιο για την υλοποίηση των δραστηριοτήτων αυτών για την περίοδο από την 1η Ιανουαρίου 2007 έως την 31η Δεκεμβρίου 2013 ορίστηκε σε 683,25 εκατομμύρια ευρώ.

(6) Όσον αφορά το ΕΚΤ και τον ΜΠΒ, το δείγμα του Συνεδρίου περιλάμβανε 168 ενδιάμεσες ή τελικές πληρωμές σε έργα. Όσον αφορά το ΕΤΠ και άλλα μέτρα σχετικά με την απασχόληση και τις κοινωνικές υποθέσεις, το δείγμα περιλάμβανε 12 πληρωμές ή εκκαθαρίσεις δαπανών.

(7) Βέλγιο, Γερμανία, Εσθονία, Ελλάδα, Ισπανία, Γαλλία, Ιταλία, Λιθουανία, Κάτω Χώρες, Πολωνία, Πορτογαλία, Ρουμανία, Σλοβενία, Σλοβακία και Ηνωμένο Βασίλειο.

(8) Το Συνέδριο υπολογίζει το εκτιμώμενο ποσοστό σφάλματος βάσει αντιπροσωπευτικού δείγματος. Το αναφερόμενο ποσοστό αποτελεί τη βέλτιστη δυνατή εκτίμηση. Το Συνέδριο εκτιμά, με επίπεδο εμπιστοσύνης 95 %, ότι το ποσοστό σφάλματος που περιέχει ο σχετικός πληθυσμός κυμαίνεται μεταξύ 1,3 % και 5,1 % (κατώτατο και ανώτατο όριο σφάλματος αντίστοιχα).

(9) Κανονισμός (ΕΚ) αριθ. 448/2004 της Επιτροπής, της 10ης Μαρτίου 2004, για την τροποποίηση του κανονισμού (ΕΚ) αριθ. 1685/2000 ο οποίος θεσπίζει λεπτομερείς κανόνες εφαρμογής του κανονισμού (ΕΚ) αριθ. 1260/1999 του Συμβουλίου, όσον αφορά την επιλεξιμότητα των δαπανών σχετικά με τις ενέργειες που συγχρηματοδοτούνται από τα διαρθρωτικά ταμεία, και για την κατάργηση του κανονισμού (ΕΚ) αριθ. 1145/2003 (ΕΕ L 72 της 11.3.2004, σ. 66).

(10) Οδηγίες 2004/17/ΕΚ και 2004/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 134 της 30.4.2004).

(11) Ετήσια έκθεση για το 2006, σημείο 6.45, ετήσια έκθεση για το 2007, σημείο 6.34.

(12) Κανονισμός (ΕΚ) αριθ. 396/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την τροποποίηση του κανονισμού (ΕΚ) αριθ. 1081/2006 για το Ευρωπαϊκό Κοινωνικό Ταμείο με σκοπό την επέκταση των τύπων δαπανών που είναι επιλέξιμες για συνεισφορά από το ΕΚΤ (ΕΕ L 126 της 21.5.2009, σ. 1).

(13) Όπως τροποποιήθηκε με το άρθρο 1 του κανονισμού (ΕΚ) αριθ. 396/2009.

(14) Σημείωμα προσανατολισμού COCOF 09/0025/04-EN της Ευρωπαϊκής Επιτροπής με τίτλο «Indirect costs declared on a flat rate basis, flat rate costs calculated by application of standard scales of unit costs and lump sums» (Έμμεσες δαπάνες που δηλώνονται βάσει ενιαίου συντελεστή, δαπάνες που υπολογίζονται βάσει ενιαίου συντελεστή με την εφαρμογή τυποποιημένων κλιμάκων μοναδιαίου κόστους και κατ’ αποκοπή ποσά), τελική έκδοση της 28ης Ιανουαρίου 2010.

(15) Ισπανία (Αυτόνομη Κοινότητα της Βαλένθια).

(16) Βλέπε την ετήσια έκθεση για το 2011, σημεία 5.52 έως 5.64.

(17) Ο έλεγχος των διοικητικών δαπανών παρουσιάζεται στο κεφάλαιο 9.

(18) Σύμφωνα με τον εναρμονισμένο ορισμό των πράξεων στις οποίες βασίζονται οι λογαριασμοί (για λεπτομέρειες, βλέπε κεφάλαιο 1, σημεία 1.6 και 1.7).

Πηγή: προσωρινοί ενοποιημένοι λογαριασμοί της Ευρωπαϊκής Ένωσης για το οικονομικό έτος 2012.

ΠΑΡΑΡΤΗΜΑ 6.1 ΑΠΟΤΕΛΕΣΜΑΤΑ ΤΩΝ ΔΟΚΙΜΑΣΙΩΝ ΣΤΙΣ ΟΠΟΙΕΣ ΥΠΟΒΛΗΘΗΚΑΝ ΟΙ ΠΡΑΞΕΙΣ ΓΙΑ ΤΗΝ ΟΜΑΔΑ ΠΟΛΙΤΙΚΗΣ «ΑΠΑΣΧΟΛΗΣΗ ΚΑΙ ΚΟΙΝΩΝΙΚΕΣ ΥΠΟΘΕΣΕΙΣ» 2012 2011 2010 2009 ΕΚΤ + ΜΠΒ Άλλα κοινωνικά θέματα Σύνολο ΜΕΓΕΘΟΣ ΚΑΙ ΣΥΝΘΕΣΗ ΤΟΥ ΔΕΙΓΜΑΤΟΣ Σύνολο πράξεων: 168 12 180 180 66 44 ΑΠΟΤΕΛΕΣΜΑΤΑ ΤΩΝ ΔΟΚΙΜΑΣΙΩΝ (1) (2) Ποσοστό (αριθμός) των πράξεων οι οποίες βάσει των σχετικών δοκιμασιών διαπιστώθηκε ότι: δεν περιέχουν σφάλματα 65 % (109) 67 % (8) 65 % (117) 60 % 73 % 75 % περιέχουν ένα ή περισσότερα σφάλματα 35 % (59) 33 % (4) 35 % (63) 40 % 27 % 25 % Ανάλυση των πράξεων που περιέχουν σφάλματα Ανάλυση ανά είδος σφάλματος Μη προσδιορίσιμα ποσοτικώς σφάλματα 54 % (32) 0 % (0) 51 % (32) 58 % 39 % 0 % Προσδιορίσιμα ποσοτικώς σφάλματα: 46 % (27) 100 % (4) 49 % (31) 42 % 61 % 100 % Επιλεξιμότητα 89 % (24) 100 % (4) 90 % (28) 77 % 91 % 64 % Πραγματική υπόσταση 7 % (2) 0 % (0) 7 % (2) 3 % 9 % 0 % Ακρίβεια 4 % (1) 0 % (0) 3 % (1) 20 % 0 % 36 % ΕΚΤΙΜΩΜΕΝΟΣ ΑΝΤΙΚΤΥΠΟΣ ΤΩΝ ΠΡΟΣΔΙΟΡΙΣΜΩΝ ΠΟΣΟΤΙΚΩΣ ΣΦΑΛΜΑΤΩΝ Πιθανότερο ποσοστό σφάλματος 3,2 % Ανώτατο όριο σφάλματος (ΑΟΣ) 5,1 % Κατώτατο όριο σφάλματος (ΚΟΣ) 1,3 % (1) Προς διευκόλυνση της κατανόησης τομέων με διαφορετικά χαρακτηριστικά κινδύνου εντός αυτής της ομάδας πολιτικής, το δείγμα διαιρέθηκε σε επιμέρους τμήματα. (2) Οι αριθμοί εντός παρενθέσεως αντιστοιχούν στον πραγματικό αριθμό των πράξεων.